ครม.เว้นภาษีกองทุนสำรองเลี้ยงชีพ
มติ ครม.ไฟเขียว เว้นภาษีระบบเงินออมระยะยาว กองทุนสำรองเลี้ยงชีพเมื่อสมาชิกมีอายุครบ55 ปี
29 พ.ค. 2555

มติ ครม.ไฟเขียว เว้นภาษีระบบเงินออมระยะยาว กองทุนสำรองเลี้ยงชีพ เมื่อสมาชิกมีอายุครบ55 ปี 
นายอนุสรณ์ เอี่ยมสะอาด รองโฆษกประจำสำนักนายกรัฐมนตรี แถลงภายหลังการประชุม ว่า ครม.อนุมัติหลักการร่างกฎกระทรวง..ฉบับที่พ.ศ. ว่าด้วยการยกเว้นมาตรการภาษีเพื่อสนับสนุนการโอนย้ายเงินออมในระบบการออมระยะยาวสำหรับผู้ที่เป็นสมาชิกกองทุนเลี้ยงชีพ 
ทั้งนี้ให้มีการยกเว้นภาษีเงินได้บุคคลธรรมดา สำหรับเงินหรือผลประโยชน์ใดๆ ที่ได้รับเนื่องจากลูกจ้างออกจากงานเพราะตาย ทุพพลภาพ หรือเมื่อมีอายุครบ 55 ปีบริบูรณ์ และเป็นสมาชิกกองทุนเลี้ยงชีพเป็นเวลาไม่น้อยกว่า 5 ปี และ ยกเว้นภาษีเงินได้บุคคลธรรมดาสำหรับเงินหรือผลประโยชน์ใดๆ ที่มีสิทธิได้รับจากกองทุนเลี้ยงชีพเนือ่งจากลูกจ้างออกจากงานในกรณีอื่น แต่เมื่อออกจากงานแล้วได้คงเงินหรือผลประโยชน์นั้นไว้ทั้งจำนวนในกองทุนสำรองเลี้ยงชีพ และต่อมาได้รับเงินหรือประโยชน์หลังจากลูกจ้างผู้นั้นตาย ทุพพลภาพ หรือเมื่อมีอายุครบ 55 ปีบริบูรณ์และเป็นสมาชิกกองทุนสำรองเลี้ยงชีพเป็นเวลาไม่น้อยกว่า 5 ปีโดยการยกเว้นภาษีเงินได้บุคคลธรรมดาตามหลักการข้างต้นให้ใช้บังคับสำหรับเงินได้พึงประเมินที่ได้รับตั้งแต่วันที่ 1 ม.ค. 2553 เป็นต้นไป